Kada je iz Domagoj Milošević iz HUP-a ušao u HDZ-ovu vladu na funkciju potpredsjednika za investicije, imovinska kartica u kojoj je prijavio četrnaest stanova odjeknula je kao medijska senzacija. Danas jedan od najbogatijih političara iz oporbe kritizira uvođenje poreza na nekretnine, tvrdeći da to ne čini iz osobnih motiva, jer ga sudeći prema najavama Linićev porez neće dodatno opteretiti, bez obzira na to što ima desetke stanova

Kao poduzetnik koji u svom portfelju ima i građevinsku tvrtku, Domagoj Milošević ima u vlasništvu četrnaest stanova, no svi su oni baš po Linićevom ukusu - u funkciji: 'Po ovome što sam vidio u najavi zakona, mislim da me taj zakon neće osobno pogoditi. Za moje stanove znaju svi jer su u imovinskoj kartici. Stanovi su mi u funkciji, svi su u najmu, a zadnji sam nedavno iznajmio spustivši cijenu i na sve plaćam porez na najamninu od 12 posto', kazao je za tportal.

No HDZ-ov političar, kojemu Linićeva porezna novost, čini se, neće drastičnije ugroziti kućni budžet, zamjera nešto drugo. 'Linićev porez je sulud potez. To je 'zveckanje oružjem' koje će uništiti građevinski sektor i urušiti ovo malo potrošnje i srušiti do kraja tržište nekretnina. Bojim se da uopće nisu radili ekonomske prognoze o utjecaju ovog poreza na gospodarstvo.' Prokomentirao je i najavu ministra financija da će ovim porezom najviše biti pogođene banke: 'Njima ionako rastu loši plasmani. Vlast ne razumije da se u 21. stoljeću problemi ne mogu riješiti nasiljem, nego da banke treba porezno motivirati, a ne kažnjavati da prodaju stanove.'